b'\n_START_ARTICLE_\nKim Borg\n_START_PARAGRAPH_\nKim Borg (7. august 1919 \xe2\x80\x93 28. april 2000) var en finskf\xc3\xb8dt basbaryton, sangl\xc3\xa6rer og komponist, der fra ca. 1950 boede i K\xc3\xb8benhavn, men havde en international karriere som sanger._NEWLINE_Han blev kemiingeni\xc3\xb8r i 1946, men j\xc3\xa6vnsides med sine kemistudier uddannede han sig i sang og komposition b\xc3\xa5de i Helsinki hos Heikki Teittinen, Leo Funtek og Aarre Merikanto og senere i Stockholm hos Andrejewa de Skilondz i K\xc3\xb8benhavn hos Magnus Andersen samt i \xc3\x98strig, USA og Italien.\n_START_SECTION_\nSangeren\n_START_PARAGRAPH_\nFra 1946 virkede han nogle \xc3\xa5r som forskningsingeni\xc3\xb8r. Han debuterede i 1947 som koncertsanger i Helsinki, og fra 1949 var han udelukkende professionel sanger. I 1951 havde han sin f\xc3\xb8rste operarolle som Colline i La Boh\xc3\xa8me af Puccini p\xc3\xa5 Den Jyske Opera i \xc3\x85rhus. Derefter tog karrieren fart med roller over hele Nordeuropa. Han blev tilknyttet Det Kongelige Teater og var senere i fast engagement p\xc3\xa5 operaerne i Stockholm og Hamburg. I oktober 1959 sang han grev Almaviva p\xc3\xa5 Metropolitan operaen i New York , og i 1961 sang ham Boris Godunov i Moskva. Han var en efterspurgt sanger og optr\xc3\xa5dte bl.a. i Canada, Australien, New Zealand og Mellem\xc3\xb8sten samt ved festspillene i Edinburgh, Glyndebourne, Salzburg og Wien. Han stoppede som operasanger i 1980 og var fra 1972 til 1989 professor i sang ved Det Kongelige Danske Musikkonservatorium. _NEWLINE_Borgs repertoire omfattede partier som Boris Godunov (Modest Mussorgskij), Don Juan (Mozart), Sarastro i Tryllefl\xc3\xb8jten (Mozart), Philip i Don Carlos (Verdi), Gremin og Onegin i Eugen Onegin (Tjajkovskij), Pizzarro i Fidelio (Beethoven), Basilio i Barberen i Sevilla (Rossini), Golaud i Pelleas og Melisande (Claude Debussy), Hans Sachs i Mestersangerne (Wagner) og mange andre. Han sang med enorm succes Boris Godunov p\xc3\xa5 originalsproget p\xc3\xa5 Bolsjojteatret i Moskva; han beherskede dette parti p\xc3\xa5 fem sprog. _NEWLINE_Foruden sin omfattende operavirksomhed skabte Borg sig internationalt ry som lieder- og oratoriesanger i hele det klassiske repertoire. Han har indsunget talrige grammofonplader.\n_START_SECTION_\nKomponisten\n_START_PARAGRAPH_\nSom komponist skrev Kim Borg orkesterv\xc3\xa6rker, kammermusik og sange. Desuden lavede han orkesterarrangementer af Sange og danse om d\xc3\xb8den af Modest Mussorgskij og v\xc3\xa6rker af Hugo Wolf. Han har desuden udgivet sangp\xc3\xa6dagogiske arbejder.'